En arbejdsdag Anno 1941 på Dalmosegård og en arbejdsdag Anno 1942 på Skullebjerggård (Hans Hansens gård/ Museumsgården). 
Asta Nielsen - født 3/8-1922. 
Dalmosegård fra 1. maj 1940 til 1. november 1941 
Ansat som husbestyrerinde fra 1/5-1940 til 1/11-1941 hos Ejnar Kamph, Sønderby. 
Før jeg startede havde der været en husbestyrerinde samt en ung pige i huset, men Ejnar Kamph mente nok jeg kunne klare begge job og sådan blev det. Det viste sig at være et meget alsidigt arbejde, idet jeg bl.a. hjalp til med at lægge kornlæs og karlene stak op. Ejnar Kamph og 2 karle sørgede for at passe grise, køer og 
marker. Ejnar Kamph's broder passede haven. 
Jeg startede tidligt om morgenen med at fodre høns og ænder og derefter anrette frokost som skulle være klar ca. 8.30 når karlene var færdige i stalden. De startede kl. 4.30 om morgenen med at fodre samt malke (med hånden) og mælken skulle være klar ved vejen senest kl. 6.00 hvor den blev afhentet og kørt til mejeriet i Holme. Karlene havde også renset under kreaturerne og var derfor godt sultne når de satte sig omkring langbordet kl. 8.30 og den kogte havregrød og de saltede kogte sild stod klar efterfulgt af kaffe. Jeg stod selv for rengøring, sengeredning i karlekamre, madlavning, syltning, bagning af brød og vask med vaskebrædt samt markarbejde hvis tiden tillod det. 
Jeg havde kun hjælp ved slagtningen hvor "Hanne kogekone" kom og hjalp til med at partere grisen, lave blodpølse, lave sylte, medister, finker, leverposteg, nedsaltning af sul, røgning af skinker og filè. 
Middagen bestod af 1 ret mælkemad, hovedret med saltet sul og efterret tit af frugtgrød. Herefter var der middagssøvn 1 times tid - jeg har dog aldrig sovet til middag. Til me`aften var der brød og pålæg. 
Når der var ryddet op efter me àften gik jeg til dans, gymnastik, strikkede, syede eller malede kort. 
En spændende detalje var: Badningen - hvor man fyldte en beholder med lunkent vand som blev hejst op og den kunne tippes ned over en når man var sæbet ind. 
Da jeg fornemmende at der var en kvinde på vej ind i Ejner Kamph`s liv sagde jeg efter rådslagning med min fader mit job op til 1. november 1941. Jeg fik en meget fin anbefaling og Ejnar Kamph robede over for mig at han selv ville have haft meget svært ved at sige mig op, fordi han havde været meget glad for mig som husbestyrerinde. 
Hans Hansens gård fra 1. november 1941. 
Den 1. november 1941 kom jeg til Hans Hansens gård i Keldbylille som unge pige og her var Margrethe Skov husbestyrerinde og herudover en fodermester og 2 karle. Hans Hansens var noget af en særling og han gik og passede sig selv. Hans moder "Sisse"boede i en aftægtsbolig tæt på og da hun var sengeliggende fik hun hver dag bragt mad op. Hun var lidt speciel og ønskede ikke at karlene bragte maden op så det job fik jeg. Huset hun boede i var i en ringe stand og rotterne huserede, jeg fik fortalt at en nat var der en rotte der bed hende i næsen, så hun fik en stok til at slå fra sig med. Margrethe havde advaret mig mod rotterne som havde gravet gange i huset og gulvet som var lerklinet var meget ujævnt, og jeg skulle passe på ikke at falde. 
En af karlene advarede mig også for gåsebænken, idet jeg skulle passe på ikke at gæssene stak hoved ud og bed når vi sad der. Der var dog ingen gæs mens jeg var der, men tidligere lå gæssene og rugede i bænken, hér var varme og fred og ro for ræven. 
I stuen med langbordet og alkoverne sov Hans Hansen i den ene alkove og Hans Hansen, fodermesteren og de 2 karlene spiste her, men husbestyrerinden og jeg som ung pige spiste i køkkenet hvor det sorte komfur varmede køkkenet op. I tilslutning til køkkenet var bryggerset hvor der var rygeovn, gruekeddel og stort bord hvor partering ved slagtning foregik. Mit værelse lå i tilknytning til køkkenet. 
På Hans Hansens gård var det en fast tradition at man som 1 time til middag og det var en del af mit arbejde at vække Hans Hansen og karlene når de skulle op. 
Min kommende mand havde i begyndelsen af 1942 overtaget forpagtning af gård i Lilleskov efter sine forældre og der var brug for hjælp. Jeg rejse derfor pr. 1. maj 1942 fra Hans Hansens gård og blev gift i juni 1942 og nu skullle jeg være både i huset, marken, passe kreaturerne, haven, marken m.v. så jeg kunne høste af de erfaringen jeg havde fået i de gode pladser jeg havde haft. 

